הרמיוני גריינג'ר

**הרמיוֹני ג'ין גריינג'ר** (באנגלית: **Hermione Jean Granger**; נולדה ב-19 בספטמבר 1979) היא אחת מהדמויות הראשיות בספרי "הארי פוטר" מאת ג'יי קיי רולינג ומופיעה בכל הספרים שבסדרה. הרמיוני היא החברה הטובה ביותר של הארי פוטר ורון ויזלי. הרמיוני מתוארת כילדה חכמה ומכשפה מוכשרת ביותר על אף היותה ילידת מוגלגים.

## יצירת הדמות
הרמיוני היא תלמידת בית גריפינדור ילידת מוגלגים (שני הוריה הם רופאי שיניים), וחברתם הטובה ביותר של הארי פוטר ורון ויזלי. היא הישגית מאוד ומתקדמת מבחינה לימודית בהשוואה לשאר התלמידים. רולינג תיארה אותה כדמות "מאוד לוגית, ישרה וטובה". רולינג תיארה את לונה לאבגוד כדמות הנגדית להרמיוני מבחינה התנהגותית ואידאולוגית, אך למרות זאת יריבתה הגדולה בהוגוורטס היא פנסי פרקינסון מבית סלית'רין, שהיא תלמידה בעלת פנים דמויי בולדוג.

רולינג טענה כי דמותה של הרמיוני הושפעה מכמה מאפיינים אוטוביוגרפיים הקשורים אליה. "לא התכוונתי ליצור את הרמיוני בדמותי אך כך זה יצא... היא הגזמה של הצורה שבה נראיתי כשהייתי צעירה". רולינג סיפרה כי היא זוכרת שכונתה "יודעת כל קטנה" בנעוריה. יתר על כן, היא סיפרה שבניגוד אליה "יש הרבה חוסר ביטחון וחשש גדול מכישלון" המוסווים על ידי התנהגותה הבטוחה של הרמיוני. לבסוף, רולינג סיפרה כי הרמיוני היא אחת הדמויות (לצידו של אלבוס דמבלדור) שבאמצעותה ניתן לספר לקורא דברים שונים הקשורים לעולם הקוסמים המתואר בסדרה, בזכות הידע העצום שלה.

מקור השם של הרמיוני הוא בקומדיה "אגדת חורף" של ויליאם שייקספיר; רולינג טענה שהיא בחרה בשם לא שגרתי כיוון שפחות בנות ייקראו בשם זה, ופחות בנות יוקנטו בשל כך אולם השם מופיע גם במיתולוגיה היוונית/רומית, שם הרמיוני (או הרמיונה) היא בתם של מנלאוס והלנה מטרויה. שם משפחתה המקורי הוא "פאקל", אך רולינג זנחה את הרעיון הזה כיוון שחשה כי הוא לא מתאים לדמות. בריאיון שנערך בשנת 2004 אישרה רולינג כי הרמיוני היא בת יחידה.

## תפקידה בספרים
### שני הספרים הראשונים

[שמאל|ממוזער|230px|הרמיוני רוקחת את שיקוי הפולימיצי ([הארי פוטר וחדר הסודות (סרט)|הסרט השני)]]
הרמיוני מופיעה לראשונה כאשר היא פוגשת את הארי ורון על רכבת האקספרס להוגוורטס. היא מתוארת כבעלת קול מנדנד, שיער חום מתולתל, שיניים קדמיות בולטות, וכמישהי שמרגיזה את מי שמקשיב לה עם המידע הרב שברשותה. הארי ורון מתייחסים אליה כשחצנית בחלק הראשון של הספר, בעיקר לאחר שהיא מותחת ביקורת על אופן הטלת הלחשים של רון. במחצית הראשונה של הספר אין כמעט קשר בינה לתלמידים האחרים, והדבר מגיע לשיאו כאשר רון אומר עליה מאחורי גבה שאין לה חברים. היא שומעת זאת ובעקבות כך היא מתחבאת באחד מחדרי השירותים של טירת הוגוורטס, ונתקלת שם בטרול שהוכנס לטירה. היא ניצלת על ידי הארי ורון , ולאחר מכן השלושה הופכים לחברים.

רולינג סיפרה באתר שלה כי התנגדה לבקשתו של העורך להוציא מהספר את סצנת הטרול. לדבריה "הרמיוני כל כך מעצבנת בחלק הראשון של אבן החכמים שהרגשתי כי דרוש משהו ענק (במלוא מובן המילה) כדי לחבר בינה לבין הארי ורון".

לאחר שהשלימו ביניהם הם נמצאים כמעט תמיד ביחד, והיא מרבה לסייע להם בשיעורי הבית ובמטלות השונות. כאשר השלושה מחליטים לרדוף אחרי סוורוס סנייפ (כפי שהתברר מאוחר יותר) כדי למנוע ממנו להשיג את אבן החכמים, מפגינה הרמיוני את יכולת החשיבה הלוגית שלה בכך שהיא מתגברת על המכשול של המורה סוורוס סנייפ שהיה חידה שלא ניתן לפותרה באמצעות קסמים. בשלב האחרון לפני שהארי מגיע אל המקום שבו נמצא קווירל היא אומרת לו "ספרים! והתחכמות! יש דברים חשובים יותר – ידידות, ואומץ ו- אוי הארי, תיזהר!" ובכך מוכיחה בפעם הראשונה שהיא אינה מאמינה אך ורק בלימוד שיטתי מספרים.

בשנתה השנייה בהוגוורטס היא מתאהבת בגילדרוי לוקהרט, המורה החדש להתגוננות מפני כוחות האופל, עד שלבסוף נחשף כי הוא מתחזה. במהלך מריבה בין שחקני הקווידיץ' של גריפינדור וסלית'רין מטיח בה דראקו מאלפוי את הכינוי "בוצדמית", אך היא לא יודעת מה משמעות הביטוי עד שרון ויזלי מסביר לה זאת בבקתתו של רובאוס האגריד, ואומר כי בוצדם הוא כינוי גנאי שמשמעותו "בעל דם מלוכלך" (רמז למוצא הקסום "הלא טהור" שלה).

בהמשך שנת הלימודים היא מצליחה לרקוח את שיקוי הפולימיצי המורכב, המאפשר לה, להארי ולרון לשנות את המראה שלהם לזה של חבריו של מאלפוי, כדי שיוכלו לחקור אותו ולבדוק האם הוא אחראי לפתיחת חדר הסודות ולשחרור המפלצת האגדית של סלזאר סלית'רין. אולם, בשוגג היא מכניסה לשיקוי שלה שיער של חתול (היא חשבה שזו היא שערה של תלמידה מבית סלית'רין **מיליסנט בולסטרוד)** ובשל כך הופכת לחתול-למחצה ומאושפזת לשבועות אחדים במרפאה של הוגוורטס.

בזמן שהיא מחפשת מידע על המפלצת של סלית'רין שלפי האגדה המתוארת בספר נמצאת בחדר הסודות, היא מותקפת בעצמה על ידי הבסיליסק זמן קצר לאחר שניחשה נכונה כי הוא המפלצת, והשתמשה במראה כדי לבדוק היכן הוא. אף על פי שהיא מאושפזת במרפאה לאחר שראתה את עיניו של הבסיליסק דרך מראה והתאבנה. מתברר שלמידע שהספיקה לגלות יש חשיבות מכרעת להצלחת ניסיונם של הארי ורון לפתור את המסתורין סביב חדר הסודות ולהציל את ג'יני ויזלי, אחותו של רון (באותו הזמן הם לא ידעו כי ג'יני היא זאת שפתחה את חדר הסודות). הרמיוני מתעוררת מהתרדמת זמן קצר לאחר שהארי הרג את הבסיליסק, ומאוכזבת לגלות שכל מבחני סוף השנה בוטלו בהוראתו של המנהל אלבוס דמבלדור כמתנה מטעם הנהלת הוגוורטס.

### הספר השלישי

בתחילת הספר השלישי רוכשת הרמיוני חתול מחמד בשם קרוקשנקס, הנוהג לרדוף אחרי סקאברס, עכברוש המחמד של רון. לפני תחילת שנת הלימודים מקבלת הרמיוני מחולל זמן סודי ממינרווה מקגונגל, המאפשר לה לבצע מסע בזמן ובכך לחזור על שיעורים כדי להתמודד עם מערכת השעות העמוסה שלה.

הרמיוני חוששת לשלומו של הארי פוטר לאור בריחתו מאזקבאן של סיריוס בלק, וכאשר הוא מקבל באופן לא ברור מטאטא מרוץ יקר ערך מסוג "אש המחץ" היא פונה לפרופסור מקגונגל ומספרת לה על כך. בעקבות זאת המטאטא מוחרם לבדיקות, והארי ורון מסרבים לדבר עמה במשך זמן מה. לאורך השנה נוצר מתח בין הרמיוני לרון בגלל המריבות התכופות בין קרוקשנקס לסקאברס, והם מפסיקים לדבר זה עם זה לאחר שנראה כי סקאברס נטרף.

הרמיוני היא היחידה שמצליחה לנחש נכונה כי פרופסור רמוס לופין, המורה להתגוננות מפני כוחות האופל, הוא אדם זאב. היא עושה זאת לאחר שיעור שבו הוחלף לופין על ידי סוורוס סנייפ שנתן להם מטלה להסביר את מאפייני אדם הזאב. אך את כל זה היא שומרת בסוד מפני חבריה.

היא מסייעת לרובאוס האגריד להכין את כתב ההגנה כדי להציל את ההיפוגריף בקביק, המועמד להוצאה להורג כיוון שתקף בתחילת השנה את דראקו מאלפוי. לקראת סוף הספר מתברר כי במהלך עבודתה עם האגריד היא חשפה בפניו את חששותיה לגבי הארי ורון, וכן את חששה מכך שככל הנראה הם מעריכים אותה פחות בהשוואה לסקאברס העכברוש. כאשר ערעורו הסופי של האגריד נדחה היא מבשרת להארי ולרון על כך, וכשהאחרון מבטיח לסייע לה היא פורצת בבכי ופורקת את העומס הרגשי שבו הייתה נתונה לאורך כל השנה. לאחר מכן משתקמת מערכת היחסים בינה להארי ורון.

לאחר מכן השלימה הרמיוני עם הארי ורון והם יצאו לבקר ובדרך הם ראו את מאלפוי צוחק עם חבריו הגדולים קראב וגויל מול הביקטה מול האגריד  אז הרמיוני באה ואיימה עליו עם השרביט שלה אבל בסוף נתנה לו אגרוף לפרצוף. האגריד לפני הוצאתו להורג של בקביק (ההיפוגיף) סקאברס (העכברוש השייך שלרון) נשך רת רון באצבעו מה שגרם לכך שרון איבד אחיזה וסקאברס ברח. רון רדף אחרי העכברוש והארי והרמיוני רדפו אחריו. לאחר מכן משך את רון כלב שחור וגדול אל הערבה המפליקה הארי והרמיוני רדפו אחריו ונכנסו גם הם אל העץ, שעד מהרה התברר כי אותו עץ היה בסופו של דבר בית ישן ונטוש. הארי והרמיוני התקרבו אל אחד החדרים שבתוכו היה רון יושב על המיטה ורגלו מורמת למעלה. לאחר מכן גילו את סיריוס מאחורי דלת הכניסה לחדר. הארי התנפל עלצ סיריוס, לאחר דקה שתיים נכנס לחדר רמוס לופין ומעף להארי את השרביט והארי מתרחק לאחור. רגע לאחר מכן הרמיוני צועקת על לופין אחרי שעזר לסיריוס לעמוד בחזרה "אתה חבר שלו!? אני בטחתי בך ולא סיפרתי לאף אחד!" וכך חושפת בפני חבריה את הסוד על כך שלופין הוא אדם זאב. לאחר מכן אחרי שסיפרה הכל על כך לופין מכנה אותה "מכשפה חכמה לגילה". אחרי שלופין וסיריוס סיפרו הכל לשלושתם וחשפו את פיטר פטיגרו שהסתבר כי הוא היה זה שהסגיר את הפוטרים לילדי וולדמורט, הם יצאו מהעץ ולאחר מכן  לופין הפך לאיש דאב ונכנס ליער החשוך. סוורוס סנייפעד אז היה שקוע בשינה שהארי הטיל עליו כי ניסה לעצור את סיריוס בזמן שסיפר התעורר ובא ולקח את כלום אל הטירה.

כאשר הרמיוני והארי התעוררו הם גילו שרון שבר את הרגל ורגלו חבושה. דמבלדור נכנס לחדר ואומר להרמיוני **"אסור שיראו אתכם"** **"מיס גריינג'ר, שלושה סיבובים אמורים להספיק"**  בנוסף הוא אמר להם ביכן נמצא סיריוס וגם שהם יוכלו להציל שני נפשות. לאחר שדמבלדור יצא מהמרפאה שלפה הרמיוני שרשרת בצורת שעון חול היא סובבה אותה שלושה פעמים והכל סביבם נהיה מוזר אז הם הגיעו להיכן שהם היו לפני שהכל התחיל היכן שהרמיוני נתנה למאלפוי אגרוף לפרצוף, הארי לא הבין מה קרה איך זה שהם נמצאים בשני מקומות בו זמנית,הרמיוני הסבירה להארי שזה מחולל זמן ושככה היא הצליחה להגיע לכל השיעורים שלה בו זמנית. אחר כך הם לקחו את בקביק מבלי שאף אחד שם לב ושיחררו את סיריוס מהיכן שדמבלדור אמר להם שהוא (בראש המגדל הגבוהה ביותר בטירה) הם נתנו לסיריוס את בקביק וסיריוס המריא אבל לפני שיצא הוא אמר: "לופין צודק את באמת המכשפה הכי מוכשפת לגילך"

### הספר הרביעי

[שמאל|ממוזער|230px|הרמיוני רוקדת בנשף חג המולד עם [ויקטור קרום (הסרט הרביעי)]]
כבר בתחילת הספר הרביעי הרמיוני מביעה מחאה על תנאי התעסוקה של גמדוני הבית, ומקימה אגודה לשיפור מצבם. היא עוסקת בנושא הזה בהתלהבות לאורך כל השנה, אך לא זוכה לשיתוף פעולה מצד חבריה ללימודים שמסרבים להצטרף לאלרג"ה (האגודה למען רווחת גמדוני הבית) שהוקם על ידה.

הרמיוני היא בת זוגו של שחקן הקווידיץ' הבולגרי ויקטור קרום לנשף חג המולד של טורניר הקוסמים המשולש, ואף מתואר כיצד הארי לא מצליח לזהות אותה וחושב אותה לנערה יפה מאוד שהגיעה מחוץ לבית הספר. ההגייה הנכונה של השם שלה (הֶר-מַ-יוֹ-ניִ) משולבת בעלילה כאשר היא מלמדת זאת את קרום. לקראת סוף הנשף היא נקלעת לוויכוח עז עם רון, המאשים אותה ב"התרועעות עם האויב". המתיחות בין הרמיוני לרון סביב הנושא של קרום נמשכת לאחר שהוא מגלה כי הרמיוני ממשיכה לשמור על קשר עם קרום. היא הייתה גם "בת הערובה" שקרום היה צריך להציל מהאגם של הוגוורטס במהלך המשימה השנייה של הטורניר.

היא מעניקה תמיכה רבה להארי לאורך טורניר הקוסמים המשולש, ומסייעת לו להתכונן לכל משימה. היא עסוקה בניסיונות לנקום בכתבת "הנביא היומי" ריטה סקיטר, שפרסמה עליה, על הארי ועל האגריד כתבות משמיצות לאורך כל השנה. בלילה שבו וולדמורט שב לגופו הגשמי היא חושפת שסקיטר היא אנימאגוס לא חוקי, ומצליחה ללכוד אותה באמצעי קסם בתוך צנצנת זכוכית תוך הבטחה שהיא תשחרר אותה אם סקיטר תפסיק להשמיץ בכתבותיה.

### הספר החמישי

בתחילת הספר החמישי מתמנה הרמיוני למדריכה בבית גריפינדור לצידו של רון. כבר בלילה הראשון היא נאלצת לנזוף בחברתה לבית גריפינדור לבנדר בראון, כיוון שזו האמינה להשמצות ש"הנביא היומי" פרסם על הארי ועל דמבלדור בניסיון לקעקע את דבריהם על שובו של וולדמורט, ובכך מביעה את אמונה בהארי בפעם הראשונה בפומבי.

עם הצטרפותה של דולורס אמברידג' לצוות ההוראה הרמיוני הופכת ליותר מרדנית, ולבסוף מציעה להארי להקים את צבא דמבלדור (צ"ד) כדי ללמד התגוננות מפני כוחות האופל למי שמעוניין. היא מכינה מספר מטבעות מכושפים כדי שחברי הקבוצה יוכלו לתקשר זה עם זה מבלי להסתכן בחשיפה, ומטילה קללה שתפגע במי מחברי הקבוצה שינסה להסגיר אותה. במהלך ניסיונותיה לשכנע את הארי להקים את צ"ד היא אומרת לראשונה את שמו המפורש של וולדמורט, ובכך הופכת לאחד האנשים היחידים בסדרה שעושים זאת.
לאורך השנה היא מנסה לעזור להארי במערכת היחסים הרומנטית שלו עם צ'ו צ'אנג, אך מביעה תסכול או אהדה כשהוא לא מצליח להסתדר עם צ'ו. היא מייעצת לו להזמין אותה ליציאה להוגסמיד, אך מבקשת ממנו לפגוש אותה לצורך ריאיון עם ריטה סקיטר, עליה היא מאיימת בחשיפת זהותה הסודית כאנימאגוס. כשהארי מספר זאת לצ'ו היא כועסת עליו ומטיחה לעברו שעדיף שהוא ילך לפגוש את הרמיוני כפי שהוא בוודאי רוצה לעשות. הארי וצ'ו חוזרים לדבר זה עם זו רק בעקבות פרסום הריאיון שיזמה הרמיוני.

בספר זה הרמיוני היא אחד האנשים היחידים (מלבד ג'יני ויזלי) שמצליחים לדבר עם הארי בשעות שבהן הוא מפגין התנהגות עצבנית בגלל המתחים שהוא נתון בהם. היא מנסה פעם אחר פעם לשכנע אותו לנהוג בהיגיון, אך לא תמיד מצליחה בכך. כאשר הארי רואה חיזיון שבו וולדמורט מענה את סנדקו סיריוס במשרד הקסמים, הוא נחוש ללכת לשם כדי להציל את סיריוס, חרף מחאותיה הנמרצות של הרמיוני שניחשה (נכונה) כי וולדמורט שתל חיזיון מזויף במוחו של הארי. היא אחת מחמשת חברי צבא דמבלדור שהצטרפו להארי במסע למשרד הקסמים, ובמהלך הקרב שפרץ מול אוכלי המוות היא נפגעה מקללה אפלה שכוונה לעברה על ידי אוכל המוות אנטונין דולוחוב. בעקבות הקרב היא מאושפזת למשך זמן מה במרפאה של הוגוורטס, אך מחלימה באופן מלא.

### הספר השישי

[שמאל|ממוזער|280px|הרמיוני בשיעור שיקויים עם [הוראס סלגהורן (הסרט השישי)]]
הרמיוני מקבלת ציונים גבוהים בכל בחינות הבגרות שניגשה אליהן בסוף הספר החמישי, ולפיכך גם בשנה זו יש לה מערכת שעות עמוסה מאוד. היא והארי מוזמנים להצטרף למועדון ה"סלג סלבז" של המורה החדש לשיקויים הוראס סלגהורן, המקבץ במועדון זה תלמידים בעלי קשרים או בעלי פוטנציאל הצלחה גבוה. בניגוד לשנים קודמות היא אינה התלמידה המצטיינת בשיעורי שיקויים, וזאת כיוון שהארי נעזר בספרו של "הנסיך חצוי-הדם", המתברר לבסוף כסוורוס סנייפ.

היא מסייעת לרון לשמור על מקומו בקבוצת הקווידיץ' של גריפינדור לאחר שהכשילה את המתמודד השני (קורמק מקלגאן), ולבסוף אף מזמינה אותו למסיבת חג המולד של סלגהורן. אולם, לאחר המשחק הראשון פורצת ביניהם מריבה והרמיוני מסרבת לדבר עם רון במשך זמן רב, כאשר בשיאה של המריבה היא מזמינה למסיבת חג המולד את קורמק מקלגאן במקום רון, כדי לגרום לרון לקנא בה. היא ממשיכה לריב עם רון עד שהוא מורעל בטעות במשרדו של סלגהורן, ובכך גורם לה להפגין את רגשותיה כלפיו וחברתו של רון לבנדר בראון נפרדת ממנו בגלל.

לאורך השנה מפצירה הרמיוני בהארי לא להשתמש בהוראות ובקסמים הרשומים בספרו של "הנסיך חצוי-הדם", אך בכל פעם הארי מתעלם ממנה. היא גם מסרבת להשתכנע מטענותיו על כך שדראקו מאלפוי הוא אוכל מוות, כפי שמתברר בסוף הספר.

בסוף הספר היא ולונה לאבגוד משגיחות על משרדו של סוורוס סנייפ לבקשתו של הארי, ובכך מחמיצה את הקרב מול אוכלי המוות שפורץ למרגלות מגדל האסטרונומיה לאחר מותו של דמבלדור. בהלווייתו של דמבלדור היא ורון נמצאים ביחד, והיא מבטיחה להארי שהם יצטרפו אליו למסע לאיתור והשמדת ההורקרוקסים של וולדמורט, אף על פי שבשל כך היא תיאלץ לעזוב את הוגוורטס.

### הספר השביעי

בספר השביעי ממלאת הרמיוני תפקיד חשוב במסעו של הארי לאיתור והשמדת ההורקרוקסים הנותרים של וולדמורט. היא מקבלת בירושה מדמבלדור עותק ישן של הספר "מעשיות בידל הפייטן", ומפענחת בו חלק מהסודות הקשורים לאוצרות המוות. תוך כדי כך היא מספרת להארי שלצורך ביטחונם של הוריה היא שינתה את זיכרונותיהם, וגרמה להם לשכוח את קיומה ולעבור לאוסטרליה.

בזמן שהם נמצאים במנוסה ממשרד הקסמים הנשלט על ידי וולדמורט פורצת מריבה קשה בינה והארי לבין רון, המחליט לעזוב את המאהל שלהם. הרמיוני מגיבה לכך בעצב רב, ולעיתים קרובות הארי רואה אותה בוכה. לאחר שרון חוזר ומציל את חייו של הארי היא מסרבת לדבר איתו במשך ימים אחדים. כאשר הם נלכדים על ידי שליחי משרד הקסמים ומובאים לאחוזת מאלפוי היא מעונה על ידי בלטריקס לסטריינג', החושדת בטעות שהיא הצליחה לפרוץ לכספת שלה בבנק גרינגוטס. בסופו של דבר היא ניצלת ביחד עם הארי ורון בזכות גמדון הבית דובי.

בתקופה שלאחר גילוי עובדת קיומה של אגדת אוצרות המוות היא מפקפקת בנכונותה, ופעם אחר פעם מנסה לשכנע את הארי שמדובר באגדת ילדים ותו לא, וכי עליו להתרכז במשימה שהוטלה עליו על ידי דמבלדור.

זמן מה לאחר שחולצה מאחוזת מאלפוי היא משתמשת בשיקוי הפולימיצי של אלאסטור מודי, ומשנה את צורתה לזו של בלטריקס כדי שתוכל לפרוץ עם הארי ורון לגרינגוטס ולגנוב את ההורקרוקס המוחבא בכספת. היא חולקת את נשיקתה הראשונה עם רון לאחר שהוא אומר שאין לתת לגמדוני הבית למות עבורם במהלך הקרב על הוגוורטס, ובמהלך הקרב היא ורון נכנסים לחדר הסודות ומשמידים שם את הגביע של הלגה הפלפאף שנלקח מגרינגוטס. בחלק השני של הקרב היא נלחמת בבלטריקס ביחד עם לונה לאבגוד וג'יני ויזלי, אך הן לא מצליחות ונסוגות מהקרב לפי פקודתה של מולי ויזלי שמצליחה להרוג את בלטריקס.

הרמיוני חזרה להשלים את שנתה השביעית בהוגוורטס אחרי הקרב על הווגורטס.

#### אפילוג
באפילוג של הסדרה, המתרחש תשע עשרה שנים לאחר הקרב על הוגוורטס, הרמיוני נשואה לרון ויש להם שני ילדים: רוז והוגו. היא היחידה מבין השלישייה שחזרה והשלימה את שנת הלימודים השביעית בהוגוורטס, ולאחר מכן החלה את הקריירה שלה במשרד הקסמים במחלקה לרישוי ופיקוח של יצורי פלא, בה מילאה תפקיד חשוב בשיפור חייהם של גמדוני הבית; לאחר מכן היא עברה למחלקה לאכיפת חוקי הקסם, שם סייעה בביטול חוקים המפלים לטובה טהורי דם ולאחר מכן מונתה לשרת הקסמים לפי מה שמסופר ב"ילד המקולל". בסיפור קצר שפרסמה רולינג מוזכר שהרמיוני היא סגנית ראש המחלקה. רולינג ציינה גם כי הרמיוני איתרה את הוריה באוסטרליה והסירה את קסם הזיכרון שהטילה עליהם.

במחזה הארי פוטר והילד המקולל הרמיוני התקדמה לתפקיד שרת הקסמים. היא משתפת שוב פעולה עם הארי ורון יחד עם דראקו מאלפוי ובניהם במאבק נגד שובו של וולדמורט באמצעות מחולל זמן.

## בסרטים
אמה ווטסון גילמה את דמותה של הרמיוני בכל שמונת סרטי הארי פוטר. המורה שלה לתיאטרון באוקספורד העבירה את שמה לסוכני השחקנים של הסרט הראשון, לאחר שהתרשמה מביצועיה בהצגות בית הספר. ווטסון סיפרה כי אף על פי שהתייחסה למבחן הבד שלה ברצינות היא לא האמינה שתתקבל, והופתעה מכך שמפיקי הסרט בחרו בה. נימוקיהם לבחירה היו הביטחון העצמי שהפגינה ועדיפותה על פני אלפי הנבחנות האחרות.

לפני הפקת הסרט הרביעי  שקלה ווטסון לפרוש מהתפקיד, אך החליטה לבסוף כי "הפלוסים גוברים על המינוסים" וחזרה לתפקיד כיוון שלדבריה לא יכלה לראות מישהי אחרת מגלמת את דמותה של הרמיוני.

ווטסון אמרה כי הרמיוני היא דמות שמוכיחה כי יכולת אינטלקטואלית עדיפה על פני יופי, וכי אף על פי שהרמיוני לוקה בחסר מבחינת קשריה עם החברה היא אינה מתביישת בעצמה. בשנת 2007, זמן קצר לפני יציאתו לאקרנים של הסרט החמישי, היא אמרה כי .

## מאפיינים
### אישיות
התכונה הבולטת ביותר של הרמיוני היא הידע הרב שלה. הרמיוני מתנהגת בדרך כלל בצורה שקולה, חכמה ולוגית, ובתחילת דרכה בהוגוורטס היא לא נוטה לאבד את העשתונות במצבים מלחיצים ומצטיינת בחשיבה מעשית. ככל שהסדרה מתקדמת היא לומדת לשפר את האינסטינקטים שלה, ומצילה את חייהם של הארי ורון מספר פעמים בזכות חשיבתה המהירה. לעיתים קרובות היא מנדנדת לחבריה, אך היא גם מאוד נאמנה ומצפונית. רולינג אמרה בעבר כי הרמיוני היא אדם ש"לעולם לא סוטה מהמסלול; היא תמיד ממוקדת בעבודה שצריכה להיעשות". היא גם אמרה שלמרות החוכמה והגישה הטורדנית (לעיתים) להרמיוני יש "קצת הרבה פגיעוּת באישיות שלה", כמו גם "מידה של חוסר ביטחון מתחת", היא מרגישה "לחלוטין לא מתאימה... וכדי לפצות, היא מנסה להיות הטובה ביותר בהכול בבית הספר, ומקרינה ביטחון עצמי לא אמיתי שיכול לעצבן אנשים". במהלך הבחינה שלה בהתגוננות מפני כוחות האופל בסוף הספר השלישי התברר כי הפחד הגדול ביותר שלה הוא כישלון, לאחר שהבוגארט שלה לבש את צורתה של מינרווה מקגונגל המודיעה לה שנכשלה בכל המבחנים.

תכונה נוספת של הרמיוני היא החמלה והרצון לסייע מיד לאחרים, ובייחוד לחסרי ההגנה כגון נוויל לונגבוטום, תלמידי שנה ראשונה, גמדוני בית וילידי מוגלגים נוספים. לאחר פרסום הספר השביעי והאחרון חשפה רולינג שעיקר הקריירה של הרמיוני במשרד הקסמים הייתה להיאבק למען זכויות המדוכאים (גמדוני בית וילידי מוגלגים). רולינג אמרה כי הרמיוני מאוד מגוננת כלפי חבריה, ומעריכה אותם עד כדי כך שלו הייתה מביטה בראי של ינפתא הייתה רואה את הארי, רון ואת עצמה "חיים ושלמים, ואת וולדמורט מחוסל".

### מראה חיצוני
הרמיוני מתוארת בספרים כבעלת שיער חום מתולתל, עיניים חומות, ושיניים שהיו בולטות במקצת עד לספר הרביעי שבו נפגעה מלחש של דראקו מאלפוי, שגרם להן לצמוח ללא שליטה עד שאחות בית הספר גברת פומפרי העניקה לה מראה מכושפת שמכווצת אותן ואמרה לה לעצור כשהן מגיעות לגודלן הרגיל, אך הרמיוני הניחה להן להתכווץ מעט יותר.

### יכולות קסם
לאורך כל הסדרה מוזכר כי הרמיוני היא אחת המכשפות המוכשרות ביותר בגילה. היא התלמידה המצטיינת בשכבה של הארי, וכמעט תמיד היא הראשונה שמצליחה לבצע בהצלחה כל כישוף או קסם הנלמדים בכיתה גם אם מדובר בקסמים הנלמדים בשנים מתקדמות יותר, כפי שמתברר בספר החמישי שבו היא מבצעת בהצלחה את קסם הפרוטאוס [שהוא ברמת כשיפומטרי] על המטבעות המזויפים של צבא דמבלדור, והופכת אותם לאמצעי תקשורת בין חברי הקבוצה. הרמיוני היא גם התלמידה הראשונה שביצעה בהצלחה לחשים אילמים.

היא מצטיינת בדו-קרב קוסמים, ומצליחה לגבור גם על אוכלי מוות מנוסים כפי שניכר בקרב במחלקת המסתורין, בית משפחת לאבגוד, ובקרב האחרון על הוגוורטס מול לורד וולדמורט ואוכלי המוות שלו. אולם, רולינג סיפרה כי אף על פי שבמהלך שלושת הספרים הראשונים הרמיוני הייתה גוברת על הארי בדו-קרב קוסמים, החל מהספר הרביעי הוא כה טוב בהתגוננות מפני כוחות האופל עד כדי כך שהוא מסוגל להביס אותה. הרמיוני לא הצטיינה בנושאים שלא נלמדו באמצעות ספרים או אימון מעשי, כגון טיסה על מטאטא, והיא התנגדה בנחרצות למקצוע גילוי עתידות שממנו פרשה במהלך הספר השלישי. היא אינה מצטיינת גם בשחמט קוסמים, שהוא הדבר היחיד שבו היא תמיד מפסידה.

צורת הפטרונוס של הרמיוני היא לוטרה, שהיא החיה האהובה על רולינג, וזה גם הקסם היחיד שהיא מתקשה לבצע. השרביט שלה עשוי מגפן וליבת הקסם שלו היא נימי לב של דרקון; גפן הוא העץ המתאים לתאריך הלידה הבדיוני של הרמיוני (19 בספטמבר) בלוח השנה הקלטי.

## עץ המשפחה

## בתרבות הפופולרית
[ממוזער|391x391 פיקסלים|[מרצ'נדייזינג|מרצ'נדייז של הארי פוטר המיועד למעריצים, קשיות שתייה שלו לצד חבריו רון ויזלי והרמיוני גריינג'ר ויריבו דראקו מאלפוי]]
דמותה של הרמיוני הייתה בסיס לפרודיות רבות במסגרת סדרות אנימציה ותוכניות מערכונים. בתוכנית סאטרדיי נייט לייב היא מגולמת על ידי לינדזי לוהן. בתוכנית Big Impression הציג אליסטייר מקגואן מערכון בשם "לואיס פוטר וביסקוויט החכמים", שבו גולמה הרמיוני על ידי ניגלה לוסון. בשנת 2003 הפיק ארגון הצדקה הבריטי קומיק רליף מערכון בשם "הארי פוטר וסיר הלילה הסודי של אזרבייג'ן" (Harry Potter and the Secret Chamberpot of Azerbaijan), שבו גולמה דמותה של הרמיוני על ידי מירנדה ריצ'רדסון המגלמת בסרטים את דמותה של העיתונאית ריטה סקיטר. הרמיוני הופיעה גם בסדרת המערכונים "הארי בלאדר" (Harry Bladder) של תוכנית המערכונים האמריקנית "All That", שם נקראה הרהייני וגולמה על ידי ליסה פוילס. מערכון שבו הרמיוני, הארי, רון ודמבלדור נהרגים מפצצה שהונחה על ידי וולדמורט זכה בפרס "הקומדיה הטובה ביותר" לשנת 2008 באתר יוטיוב.

במחזמר הפרודי מחזמר מאוד פוטרי, בוני גרוסון משחקת את הרמיוני, חוץ מבמחזמר השלישי, שם משחקת אותה מרדית' סטייפן. היא מתוארת כמאוד מכוערת והרבה פעמים דמוית שונות טועות וחושבות אותה לטרול לילה או בוגארט. למרות הכיעור בולט שלה, היא מופיעה כיפהפייה בנשף החורף ובמחזמר השלישי, אחרי שנוויל לונגבוטום מכה אותה בפרצוף בחושבו שהיא אוכל מוות. היא מאוד לא פופולרית בהוגוורטס, ונחשבת להורסת שמחות שלא יכולה לצייר (על שמה נכתב השיר "הרמיוני לא יכולה לצייר") וכולם שונאים אותה, חוץ מרון, הארי, ג'יני ובהמשך גם דראקו. בנוסף, אף אחד לא מסוגל לזכור את השם שלה והרבה פעמים פונים אלייה בתור "הרמן".

## לקריאה נוספת
* ג'יי. קיי. רולינג, **[[הארי פוטר ואבן החכמים]]**, בתרגום גילי בר-הלל, הוצאת פרוזה/ידיעות אחרונות, 2000
* ג'יי. קיי. רולינג, **[[הארי פוטר וחדר הסודות]]**, בתרגום גילי בר-הלל, הוצאת פרוזה/ידיעות אחרונות, 2001
* ג'יי. קיי. רולינג, **[[הארי פוטר והאסיר מאזקבאן]]**, בתרגום גילי בר-הלל, הוצאת פרוזה/ידיעות אחרונות, 2001
* ג'יי. קיי. רולינג, **[[הארי פוטר וגביע האש]]**, בתרגום גילי בר-הלל, הוצאת פרוזה/ידיעות אחרונות, 2001
* ג'יי. קיי. רולינג, **[[הארי פוטר ומסדר עוף החול]]**, בתרגום גילי בר-הלל, הוצאת פרוזה/ידיעות אחרונות, 2003
* ג'יי. קיי. רולינג, **הארי פוטר והנסיך חצוי-הדם**, בתרגום גילי בר-הלל, הוצאת פרוזה/ידיעות אחרונות, 2006
* ג'יי. קיי. רולינג, **הארי פוטר ואוצרות המוות**, בתרגום גילי בר-הלל, הוצאת פרוזה/ידיעות אחרונות, 2007

## קישורים חיצוניים

* מידע, ב"וויקי הארי פוטר"
* מידע, ב"לקסיקון הארי פוטר"

## הערות שוליים

קטגוריה:דמויות מהארי פוטר
קטגוריה:קוסמים בדיוניים
קטגוריה:מכשפות בקולנוע ובטלוויזיה
קטגוריה:מכשפות בספרות
קטגוריה:חברי צבא דמבלדור
קטגוריה:מסדר עוף החול